Απόφαση της Εποπτεύουσας αρχής της ΕΖΕΣ

αριθ. 155/03/COL

της 18ης Ιουλίου 2003

με την οποία εγκρίνεται το πρόγραμμα που είχε υποβληθεί από την Ισλανδία για να αποκτήσει το καθεστώς της εγκεκριμένης ζώνης σε σχέση με τις ιχθυονόσους της ιογενούς αιμορραγικής σηψαιμίας (ΙΑΣ) και της λοιμώδους αιματοποιητικής νέκρωσης (ΛΑΝ)

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο (εφεξής: "συμφωνία ΕΟΧ"), και ιδίως το άρθρο 109 και το πρωτόκολλο 1,

τη συμφωνία μεταξύ των χωρών της ΕΖΕΣ για τη θέσπιση Εποπτεύουσας Αρχής και Δικαστηρίου, και ιδίως το άρθρο 5 παράγραφος 2 στοιχείο δ) και το πρωτόκολλο 1,

την πράξη η οποία αναφέρεται στο παράρτημα Ι, πρώτο κεφάλαιο, σημείο 4.1.5 της συμφωνίας ΕΟΧ που αφορά τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας (οδηγία 91/67/ΕΟΚ του Συμβουλίου), όπως τροποποιήθηκε τελευταία από την οδηγία 98/45/ΕΚ του Συμβουλίου, όπως προσαρμόστηκε μέσω του πρωτοκόλλου 1 της συμφωνίας ΕΖΕΣ και μέσω τομεακών προσαρμογών του παραρτήματος Ι της ίδιας συμφωνίας, και ιδίως το άρθρο 10 παράγραφος 2 αυτής της πράξης,

την απόφαση της Εποπτεύουσας Αρχής της ΕΖΕΣ αριθ. 15/94/COL, της 10ης Μαρτίου 1994, για την εξουσιοδότηση του μέλους με ειδική αρμοδιότητα για την ελεύθερη κυκλοφορία των εμπορευμάτων να λαμβάνει ορισμένες αποφάσεις και μέτρα, και ιδίως το σημείο 1,

Εκτιμώντας τα ακόλουθα:

για να αποκτήσουν, για μία ή περισσότερες από τις ιχθυονόσους της ιογενούς αιμορραγικής σηψαιμίας (ΙΑΣ) και της λοιμώδους αιματοποιητικής νέκρωσης (ΛΑΝ), το καθεστώς εγκεκριμένης ζώνης και εγκεκριμένης ιχθυοτροφικής εκμετάλλευσης ευρισκόμενης εντός μη εγκεκριμένης ζώνης, τα κράτη μέλη οφείλουν να υποβάλουν τα προσήκοντα δικαιολογητικά και τους εθνικούς κανόνες με τους οποίους εξασφαλίζεται η συμμόρφωση προς τους όρους που τάσσονται στην οδηγία 91/67/ΕΟΚ,

η κυβέρνηση της Ισλανδίας, στις 7 Ιουλίου 1999, υπέβαλε στην Εποπτεύουσα Αρχή της ΕΖΕΣ ένα πρόγραμμα του οποίου σκοπός είναι να αποκτήσει για την εδαφική της επικράτεια το καθεστώς της εγκεκριμένης ζώνης για την ιογενή αιμορραγική σηψαιμία (ΙΑΣ) και τη λοιμώδη αιματοποιητική νέκρωση (ΛΑΝ),

η κυβέρνηση της Ισλανδίας έχει παράσχει τις επιπρόσθετες πληροφορίες που είχε ζητήσει η Αρχή,

το πρόγραμμα και οι επιπρόσθετες πληροφορίες που έχουν υποβληθεί από την κυβέρνηση της Ισλανδίας προσδιορίζουν τη γεωγραφική ζώνη για την οποία πρόκειται, τα μέτρα που πρέπει να ληφθούν από τις επίσημες υπηρεσίες, τις διαδικασίες που πρέπει να ακολουθηθούν από τα εργαστήρια, τη σημασία των εν λόγω ιχθυονόσων και τα μέτρα για την καταπολέμησή τους σε περίπτωση εντόπισής τους,

μια αξιολόγηση του προγράμματος εκ μέρους ενός εξωτερικού εμπειρογνώμονα κατέδειξε ότι το πρόγραμμα αυτό συμμορφώνεται με το άρθρο 10 της οδηγίας 91/67/ΕΟΚ του Συμβουλίου,

η αξιολόγηση των πληροφοριών που είχαν παρασχεθεί από την κυβέρνηση της Ισλανδίας κατέδειξε επίσης ότι το υγειονομικό καθεστώς της Ισλανδίας όσον αφορά τις δύο ιχθυονόσους ΙΑΣ και ΛΑΝ είναι τουλάχιστον ισοδύναμο με το αντίστοιχο καθεστώς μιας ζώνης στην Ευρωπαϊκή Ένωση στην οποία έχει αναγνωριστεί εγκεκριμένο καθεστώς για αμφότερες αυτές τις ιχθυονόσους,

η Εποπτεύουσα Αρχή της ΕΖΕΣ, με την απόφασή της 114/03/COL, παρέπεμψε αυτό το ζήτημα στην κτηνιατρική επιτροπή της ΕΖΕΣ η οποία επικουρεί την Εποπτεύουσα Αρχή της ΕΖΕΣ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

1. Εγκρίνεται το πρόγραμμα που είχε υποβληθεί από την Ισλανδία στις 7 Ιουλίου 1999 για να αποκτήσει το καθεστώς της εγκεκριμένης ζώνης όσον αφορά τις ιχθυονόσους της ιογενούς αιμορραγικής σηψαιμίας (ΙΑΣ) και της λοιμώδους αιματοποιητικής νέκρωσης (ΛΑΝ).

2. Η παρούσα απόφαση τίθεται σε ισχύ στις 21 Ιουλίου 2003.

3. Η παρούσα απόφαση απευθύνεται στην Ισλανδία.

4. Το αυθεντικό κείμενο της παρούσας απόφασης είναι στην αγγλική γλώσσα.

Βρυξέλλες, 18 Ιουλίου 2003.

Για την Εποπτεύουσα Αρχή της ΕΖΕΣ

Niels Fenger

Διευθυντής